Wikipedia na srpskohrvatskom jeziku

**Wikipedia na srpskohrvatskom jeziku** jest izdanje Wikipedije na srpskohrvatskom jeziku. Trenutno ima više od 450.000 članaka.

Najstarija je od četiri postojeće Wikipedije bosansko-hrvatsko-srpskog jezičkog područja.

## Historija 
Wikipediju na srpskohrvatskom jeziku započeo je 16. januara 2002. korisnik Pingos, Goran Kulenović, iz Kanade na adresi . Kulenović je prethodno živio u Bosni i Hercegovini, kad je imao 33 godine. Prvi izvještaj o radu projekta napisao je 30. januara 2002. Tomasz Wegrzanowski, koji je njen nastanak označio "događajem mjeseca".

Neki od najstarijih članaka na Wikipediji na srpskohrvatskom jesu "Prirodan broj", izrađen 12. oktobra 2003, i članak Discharge, izrađen 18. juna 2004.

Projekt je privremeno zaključan 20. februara 2005, a ponovo je otvoren 23. juna te godine. Tad je bilo potrebno ponovo proći proceduru za započinjanje novog jezičkog projekta.

## Statistika 
Wikipedia na srpskohrvatskom imala je 16. februara 2003. gotovo 200 stranica. Do početka 2005. na projektu su dominirali članci s područja enigmatike.

Poslije ponovnog otvaranja broj članaka se brzo povećao. Prag od 1.000 članaka prijeđen je 7. oktobra 2005. Prag od 5.000 članaka prijeđen je 22. jula 2006. Dana 10. aprila 2007. projekt je imao 10.000 članaka. Dana 4. novembra 2008. prijeđen je prag od 20.000 članaka. Dana 20. maja 2010. prijeđen je prag od 30.000 članaka. Dana 25. januara 2014. prijeđen je prag od 100.000 članaka.

Kratka hronologija broja članaka:
*april 2007 – 10.000 članaka
*novembar 2008 – 20.000 članaka
*maj 2010 – 30.000 članaka
*novembar 2011 – 50.000 članaka
*oktobar 2012 – 70.000 članaka
*april 2013 – 80.000 članaka
*oktobar 2013 – 90.000 članaka
*januar 2014 – 100.000 članaka

## Ciljevi 
Prvi korisnici su 18. juna 2004. i zadali osnovne ciljeve Wikipedije na srpskohrvatskom jetiku. Tad je napisano i prvo uputstvo za rad.

Članci na projektu pišu se latinicom uz mogućnost transliteracije u ćirilicu. Uređivačka politika temelji se na predstavljanju različitih gledišta, naročito u člancima o zajedničkim balkanskim temama.

## Kvalitet 
Wikipedia na srpskohrvatskom jeziku odabira i kopira kvalitetne članke s preostale tri Wikipedije srpskohrvatskog jezika i proširuje tematske cjeline prevodima s Wikipedije na engleskom. Osim kopiranja kvalitetnih članaka, projekt se ističe većim brojim originalnih članaka o zajedničkom jeziku, nastanku Kraljevine Srba, Hrvata i Slovenaca, raspadu SFR Jugoslavije, Drugom svjetskom ratu u Jugoslaviji, historiji Kosova, srpsko-albanskom sukobu i drugim balkanskim temama. Dobro su pokrivene teme vezane za starovjekovnu historiju, filozofiju, religiju, rano hrišćanstvo (npr. historijskog Isusa i kritiku Biblije), ateizam i sl. Također su sistematski obrađeni članci vezani za razne kalendare i hronologiju po vijekovima i godinama.

Wikipedia na srpskohrvatskom jeziku ima i portal LGBT, koji pokriva veliki broj članaka o LGBT historiji, homoseksualnosti, rodnom identitetu i srodnim temama.

## Uređivačka politika 
Wikipedia na srpskohrvatskom jeziku nastoji uključiti sve govornike policentričnog jezika. Osnova uređivačke politike jest jezička inkluzivnost, što podrazumijeva slobodnu upotrebu raznih književnih standarda (srpski, hrvatski, bosanski, crnogorski) pri uređivanju članaka. Članci na projektu pišu se latinicom uz mogućnost transliteracije u ćirilicu.

Na projektu se primjenjuje nulta tolerancija prema nasilju i vrijeđanju na nacionalnoj i vjerskoj osnovi te drugim oblicima diskriminacije.

Autor Damjan Pavlica navodi da je Wikipedia na srpskohrvatskom jeziku "vjerovatno jedina preostala institucija srpskohrvatskog jezika, ukoliko se internet enciklopedija može nazvati institucijom".

## Također pogledajte 
* Wikipedia na srpskom jeziku
* Wikipedia na hrvatskom jeziku
* Wikipedia na bosanskom jeziku

## Reference 
## Vanjski linkovi 
*  m:Tell us about Serbocroatian Wikipedia
*  w:en:History of Wikipedia
*    [Zvanična stranica sh. Wikipedije na Facebook(https://bs.wikipedia.org/wiki/Facebook)-u]
*  Jedina zajednička Wikipedija  (članak u E-novinama)

Srpskohrvatski